作者:鄧剡
標題:摸魚兒
內容:笑平生、布帆無恙，堂堂穩送君去。江聲悲壯崖殷血，曾是英雄行處。今亦古。甚一點東風，天不周郎與。城幡夜豎。幾銅爵春殘，戰沙秋冷，華髮遽如許。東坡老，千載風流兩賦。餘音不絕如縷。臨皋一笑三生夢，還認岷峨鄉語。揮玉麈。盡不礙燈前，痛飲簷花雨。雪堂在否。管駕鶴歸來，為君細賞，蝴蝶上階句。